અનેક વખતે જરૂરિયાત હોવા છતાં સ્વમાની લોકો બીજાઓની મદદ લેતા અચકાતા હોય છે. તેમના સ્વાભિમાનને ઠેસ ન પહોંચે ને તેમને મદદ મળી રહે તેવા ઉમદા ઉદ્દેશ્યથી ભુજની ‘કચ્છ ઇન્ફ્રાસ્ટ્રકચર ડેવલપમેન્ટ સોસાયટી’ દ્વારા ‘માનવતાની દીવાલ’ નામનો અનોખો કાર્યક્રમ યોજવામાં આવ્યો હતો. આ પ્રકલ્પ જેની પાસે વધુ છે તેઓને જેની પાસે નથી તેવા લોકો માટે સ્વેચ્છાએ કંઇક આપવાની પ્રેરણા આપે છે. ભુજના ટાઉનહોલ પાસે નગરપાલિકા અને સેવા-લેટ્સ હેલ્પ સંસ્થાના સહયોગથી એક જગ્યાએ લોકોને વસ્તુ રાખવા માટેનાં કન્ટેનર મુકાયાં છે. લોકો પોતાની પાસેની વસ્તુઓ આ કન્ટેનરમાં મૂકે છે અને ત્યાંથી જરૂરતમંદ વ્યક્તિ પોતાને જોઇતી વસ્તુઓ લઇ જઇ શકે છે.